Urbanus episcopus, servus servorum Dei, Marciniacensis coenobii sanctimonialibus, salutem et apostolicam benedictionem. Ad hoc nos, disponente Domino, in apostolicae Sedis servitium promotos agnoscimus ut ejus auxilium implorantibus efficaciter subvenire et ei obedientes tueri ac protegere, prout Dominus dederit, debeamus. Unde oportet nos venerabilibus locis protectionis manum porrigere et Deo servientium quieti attentius providere. Igitur tam pro vestra speciali religione quam pro venerabilis fratris nostri Hugonis Cluniacensis abbatis dilectione, ad cujus curam ex Cluniacensis coenobii jure locus vester pertinet, vestris, filiae in Christo carissimae, precibus annuentes, monasterium vestrum praesentis decreti auctoritate munimus. Statuimus enim ut quaecumque hodie idem coenobium juste possidet, sive in futurum, concessione pontificum, liberalitate principum vel oblatione fidelium, juste atque canonice poterit adipisci, vobis et his qui post vos in loco eodem ac religione successerint, firma semper et illibata permaneant, in quibus haec propriis nominibus duximus exprimenda: in episcopatu Augustodunensi ecclesia de Varennis, de Brianno, de Sarrierio, de Belgiaco, de Camboliaco, ecclesiae Sancti Nicetii, Sanctae Fidei, Sancti Christofori, Sancti Leodegarii, capellam Sanctae Mariae in oppido Sinemuro cum decimis et cimiteriis suis, quartam partem ecclesiae Sancti Martini extra Sinemurum; in episcopatu Matisconensi ecclesiam Sancti Jacobi; in Lugdunensi, medietatem villae Vitriaci, ecclesiam Sancti Martini, ecclesiam Sancti Reveriani apud Brianonum, ecclesiam Sancti Romani, capellam de Celerias, terram Hugonis Letbaldi, cum aliis quibusdam apud Casiotum; in episcopatu Arvernensi ecclesiam Sancti Petri de Lodda, Sancti Vincentii de Lodessa, cum decimis et cimiteriis, Sancti Nicolai ad Tres Fontes; in episcopatu Diensi, apud oppidum seu territorium de Orello, ecclesias quatuor; in Valentino episcopatu, ecclesiam Sancti Stephani ad Balmam; in comitatu Beardensi, ecclesiam Sanctae Fidei apud villam quae dicitur Furcas; in episcopatu Pictaviensi, ecclesias duas; in Santonensi, ecclesiam de Montoso; in Leodiensi, villam quae dicitur Aiquales cum ecclesia et decimis et aliam quae dicitur Reicampus; in Rotomagensi, villam quae dicitur Aquabella; in Petragoricensi, mansos quindecim Agimoldis priorissae apud villam Maurensem; in Caturcensi, ecclesiam Sancti Constantii; in Nazarensi episcopatu, villas tres, Villela, Ataid, Glanga, cum universis possessionibus et appendiciis suis. Praeterea decernimus ut nulli omnino hominum liceat eandem ecclesiam temere perturbare aut ejus possessiones auferre vel ablatas retinere, minuere vel temerariis vexationibus fatigare, sed omnia integra conserventur earum pro quarum sustentatione ac gubernatione concessa sunt, usibus omnimodis profutura, salva in omnibus debita abbatum Cluniacensium reverentia. Sepulturam ejusdem loci omnino liberam esse sancimus, ut eorum qui illic sepeliri deliberaverint devotioni et extremae voluntati, nisi forte excommunicati sint, nullus obsistat. Hoc quoque praesenti capitulo subjungimus ut nulli jam liceat congregationi vestrae vel excommunicationis gravamen inferre, vel divinum officium interdicere, vel sepulturae debitum prohibere, aut interdicti cujuslibet molestiam irrogare, quia pro Dei timore clausae et saeculo jam estis emortuae (sic), quatenus ab omni infestatione securae omnique gravamine mundanae oppressionis remotae, ad aeterni sponsi semper desiderabilem visionem totius mentis et animae viribus anheletis. Si qua sane in crastinum ecclesiastica secularisve persona, hanc nostrae constitutionis paginam sciens, contra eam temere venire temptaverit, secundo, tertio commonita, si non satisfactione congrua emendaverit, potestatis honorisque sui dignitate careat reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi quatenus et hic fructum bonae actionis percipiant et apud districtum Judicem praemia aeternae pacis inveniant. Amen, amen, amen. Benedictus Deus et Pater Domini nostri Jesu Christi. Amen. Datum apud oppidum Sancti Flori per manum Joannis sanctae Romanae ecclesiae diaconi cardinalis, indictione tertia, anno Dominicae incarnationis millesimo nonagesimo sexto, pontificatus autem domini Urbani II papae octavo, septimo idus decembris.